Imtella' Mejju 31, 2021 Is-servizz sigriet tad-Danimarka għen lill-Amerikana biex jispjunaw fuq politiċi Ewropej fosthom il-Kanċillier tal-Ġermanja Angela Merkel. Il-midja Daniża Danmarka Radio qed tirrapporta li dan l-ispjunaġġ seħħ bejn l-2012 u l-2014 meta s-Servizz ta' Intelliġenza Daniż (SA) ikkollabora mal-Aġenzija għas-Sigurtà Nazzjonali tal-Istati Uniti, l-NSA, biex tiġbor informazzjoni dwar bosta politiċi Ewropej. Ir-rapport jgħid li l-intelliġenza nġabret fuq uffiċjali oħrajn mill-Ġermanja, Franza, l-Iżvezja u n-Norveġja. Allegazzijonijiet simili kienu saru fl-2013 wara li Edward Snowden, whistleblower Amerikan allega li uffiċjali Amerikani interċettaw telefonati tal-Kanċillier Ġermaniża Merkel. B'reazzjoni għal dawn l-allegazzjonijiet, il-White House ma ċaħditx kategorikament dawn l-allegazzjonijiet, iżda qalet li l-mobile ta' Merkel ma kienx qiegħed jiġi interċettat. F'rapport ġdid li ngħata lil bosta aġenziji tal-aħbarijiet, ingħad li l-NSA kellha aċċess għal messaġġi u għal konverżazzjonijijiet bit-telefon ta' numru ta' individwi prominenti permezz ta' sistemi ta' telekomunikazzjoni Daniżi b'kooperazzjoni mas-Servizz Sigriet Daniż. Permezz ta' din il-kooperazzjoni, l-Amerikani kisbu dejta minn numru ta' mobile phones ta' politiċi ewlenin fosthom tal-Ministru għall-Affarijiet Barranin Ġermaniż Frank-Walter Steinmeier u l-kap tal-Oppożizzjoni ta' dak iż-żmien Peer Steinbruck. B'reazzjoni għal dan ir-rapport, il-Ministru tad-Difiża Daniż Trine Bramsen li kien mgħarraf minn qabel b'dan l-ispjunaġġ, qal lil Danmarks Radio li "interċettar sistematiku ta' alleati mill-qrib huwa inaċċettabbli". Is-Servizz ta' Intelliġenza Daniż u dak Amerikan għadhom s'issa ma kkummentawx dwar dawn l-aħħar rapporti ta' spjunaġġ. B'reazzjoni għal dawn ir-rapporti, is-Sur Snowden akkuża lill-President Amerikan Joe Biden li kien involut sa mnifsejh f'dan l-iskandlu. Biden kien il-viċi-presidenti Amerikan fiż-żmien li allegatament seħħ dan l-ispjunaġġ. Fl-2013, Snowden, ex-uffiċjali tal-Aġenzija Ċentrali tal-Intelliġenza (CIA) żvela dettalji fil-midja ta' sorveljanza estensiva fuq l-internet u telefonati li kienet qed issir mill-intelliġenza Amerikana. Dakinhar l-Amerikani akkużawh li seraq proprjetà tal-gvern u b'użu ta' komunikazzjoni mhux awtorizzata ta' informazzjoni nazzjonali tad-difiża. Aktar tard, Snowden fittex rifuġju fir-Russja. Qabel żvela din l-evidenza, uffiċjali ewlenin tal-intelliġenza Amerikani saħqu pubblikament li l-NSA mhix konxja li qatt inġabret dejta minn telefonati privati li ġew irrekordjati.